b'\n_START_ARTICLE_\nYehuda Meir Shapira\n_START_SECTION_\nAnii de copil\xc4\x83rie \xc8\x99i tinere\xc8\x9be\n_START_PARAGRAPH_\nYehuda Meir Shapira s-a n\xc4\x83scut \xc3\xaen 1887 la Suceava, Bucovina, \xc3\xaen vremea aceea parte a Imperiului Austro-Ungar \xc3\xaentr-o familie de evrei foarte evlavio\xc8\x99i. Tat\xc4\x83l s\xc4\x83u era rabinul Yacov Shimshon Shapira, unul din descenden\xc8\x9bii rabinului Pinhas Shapira din Korec. Mama sa, Margalit, urma\xc8\x99\xc4\x83 a unui vestit \xc3\xaenv\xc4\x83\xc8\x9bat evreu din Fran\xc8\x9ba medieval\xc4\x83, (Itzhak Behor Shor), era fiica rabinului Shmuel Itzhak Shor, rabin vestit \xc8\x99i el \xc3\xaentre evreii din Gali\xc8\x9bia, autor de response rabinice denumite \xe2\x80\x9eMinhat Shay\xe2\x80\x9d, de la care Yehuda Meir a apucat s\xc4\x83 \xc3\xaenve\xc8\x9be un timp \xc3\xaen copil\xc4\x83rie. De copil el s-a eviden\xc8\x9biat la \xc3\xaenv\xc4\x83\xc8\x9b\xc4\x83tur\xc4\x83, \xc3\xaentr-at\xc3\xa2t \xc3\xaenc\xc4\x83t i s-a zis \xe2\x80\x9ecopilul minune\xe2\x80\x9d  \xe2\x80\x9edin Suceava\xe2\x80\x9d (\xe2\x80\x9eShotzer Iluy\xe2\x80\x9d)._NEWLINE_Foarte t\xc3\xa2n\xc4\x83r deja a primit autoriza\xc8\x9bia de rabin de la bunicul s\xc4\x83u din partea mamei, precum \xc8\x99i de la rabinii Avraham Steinberg din Brod\xc3\xae \xc8\x99i Meir Arik. La 14 ani avea permisiunea de a preda Tora. C\xc3\xa2nd bunica sa din partea mamei a devenit v\xc4\x83duv\xc4\x83, ea s-a rem\xc4\x83ritat cu rabinul Shalom Mordehai Shvadron din Berejan\xc3\xae,care de asemenea i-a fost dasc\xc4\x83l t\xc3\xa2n\xc4\x83rului Meir Shapira. \xc3\x8en cele din urm\xc4\x83 Shapira a devenit un hasid entuziast al \xc8\x9badikului Israel Friedman din Czortkow, pe care l-a cunoscut prin intermediul bunicului s\xc4\x83u._NEWLINE_Dup\xc4\x83 ce s-a \xc3\xaensurat cu Malka Tova, fiica rabinului Yacov David Breitman, rabinul Shapira s-a mutat la Ternopol \xc3\xaen Ucraina \xc8\x99i a continuat s\xc4\x83 studieze, fiind \xc3\xaentre\xc8\x9binut de socrul s\xc4\x83u. \xc3\x8en acea vreme el a \xc3\xaentemeiat o asocia\xc8\x9bie denumit\xc4\x83 \xe2\x80\x9eTiferet Hadat\xe2\x80\x9d (Splendoarea religiei) care avea menirea de contribuie la perfec\xc8\x9bionarea vie\xc8\x9bii religioase a evreilor din Ternopol.\n_START_SECTION_\nRabin la Hlyniany\n_START_PARAGRAPH_\nCel dint\xc3\xa2i post rabinic l-a avut in 1911 ca rabin al t\xc3\xa2rgu\xc8\x99orului Hlinyany, denumit de evreii majoritari \xc3\xaen localitate - Galina. Shapira a p\xc4\x83storit acolo vreme de zece ani, \xc3\xaenfiin\xc8\x9b\xc3\xa2nd \xc8\x99i o ie\xc8\x99iva numit\xc4\x83 Bney Tora, a c\xc4\x83rei construc\xc8\x9bie a \xc3\xaenceput \xc3\xaen 1920, sub administra\xc8\x9bia polon\xc4\x83. Ie\xc8\x99iva cuprindea o \xc8\x99coal\xc4\x83 Talmud Tora, un seminar de rabini \xc8\x99i profesori de materii religioase iudaice, precum \xc8\x99i o cantin\xc4\x83 pentru copii orfani. La un etaj al ie\xc8\x99ivei a deschis un atelier pentru lec\xc8\x9bii de lucru manual. Bugetul ie\xc8\x99ivei a ajuns la circa 500,000 m\xc4\x83rci \xc8\x99i ea a servit de prototip pentru ie\xc8\x99iva pe care Shapira avea s\xc4\x83 o \xc3\xaentemeieze la Lublin.\n_START_SECTION_\nLa Sanok\n_START_PARAGRAPH_\n\xc3\x8en 1920 rabinul Shapira a respins o propunere de a deveni rabin la Var\xc8\x99ovia, \xc3\xaens\xc4\x83 dup\xc4\x83 un timp a consim\xc8\x9bit s\xc4\x83 preia rabinatul ora\xc8\x99ului gali\xc8\x9bian Sanok, unde credea ca poate contribui la prezervarea culturii tradi\xc8\x9bionale evreie\xc8\x99ti care p\xc4\x83rea \xc3\xaen primejdie. Ca \xc8\x99i \xc3\xaen comunitatea din Hlyniany, rabinul a g\xc4\x83sit numeroase lacune \xc3\xaen problemele respect\xc4\x83rii prescriptiilor religioase, ca de pild\xc4\x83 \xc3\xaen alimenta\xc8\x9bia ritual\xc4\x83, t\xc4\x83ierea ritual\xc4\x83 a animalelor (Shhit\xc3\xa1}, func\xc8\x9bionarea b\xc4\x83ilor rituale \xc8\x99i a procedurilor de eiruv \xc8\x99i a c\xc4\x83utat s\xc4\x83 le corecteze. De asemenea, a \xc3\xaenfiin\xc8\x9bat \xc8\x99i aici o \xc8\x99coal\xc4\x83 de Talmud Tora, la care au \xc3\xaenv\xc4\x83\xc8\x9bat 250 elevi. El a transferat \xc3\xaen cele din urm\xc4\x83 ie\xc8\x99iva din Hlyniany la Sanok, \xc8\x99i a editat acolo o antologie numit\xc4\x83 \xe2\x80\x9eEshkol\xe2\x80\x9d (Ciorchine) cuprinz\xc3\xa2nd contribu\xc8\x9bii originale ale celor mai buni elevi ai ie\xc8\x99ivei. La Sanok rabinul Shapira a tr\xc4\x83it \xc8\x99i lucrat vreme de trei ani, iar c\xc3\xa2nd a plecat a l\xc4\x83sat o comunitate organizat\xc4\x83 exemplar.\n_START_SECTION_\n\xc3\x8en Seimul polonez\n_START_PARAGRAPH_\n\xc3\x8en anul 1922 rabinul a fost ales \xc3\xaen Seimul Republicii Polone de cur\xc3\xa2nd ren\xc4\x83scut\xc4\x83, ca deputat din partea partidului ultrareligios evreiesc \xe2\x80\x9eAgudat Israel\xe2\x80\x9d, func\xc8\x9bie pe care a \xc3\xaendeplinit+o p\xc3\xa2n\xc4\x83 \xc3\xaen anul 1927.\xc3\x8en acela\xc8\x99 timp a fost un timp pre\xc8\x99edintele acestui partid \xc3\xaen Polonia. \xc3\x8empreuna cu rabinii Aharon Lewin si Zalman Sorockin, a fost membru \xc3\xaen comisia Ministerului Cultelor al Poloniei care aproba numirile de rabini pe teritoriul statului polonez.\n_START_SECTION_\nDaf yom\xc3\xad - Pagina zilei\n_START_PARAGRAPH_\nIn ziua de 21 august 1923 (9 Elul 5683) \xc3\xaen cursul celui dint\xc3\xa2i congres mondial Haknessi\xc3\xa1 Hagdol\xc3\xa1 al mi\xc8\x99c\xc4\x83rii Agudat Israel la Viena, rabinul Shapira a luat cuv\xc3\xa2ntul \xc8\x99i a propus generalizarea obiceiului de a citi zilnic \xc3\xaen \xc3\xaentreaga lume aceea\xc8\x99 pagin\xc4\x83 de Talmud. \xe2\x80\x9eDac\xc4\x83 toat\xc4\x83 casa lui Israel, \xc3\xaen orice loc \xc3\xaen lume,va \xc3\xaenv\xc4\x83\xc8\x9ba \xc3\xaen aceeasi zi aceea\xc8\x99 pagin\xc4\x83 din Gemar\xc3\xa1, va fi aceasta o expresie concreta a unirii supreme dintre Dumnezeu, Tora \xc8\x99i Israel... C\xc3\xa2nd un evreu va c\xc4\x83l\xc4\x83tori cu Tratatul Brahot la subsuori, pentru dou\xc4\x83 s\xc4\x83pt\xc4\x83m\xc3\xa2ni, din \xc8\x9aara lui Israel \xc3\xaen Statele Unite,.. cand va ajunge \xc3\xaen sf\xc3\xa2r\xc8\x99it \xc3\xaen Statele Unite \xc8\x99i va intra acolo \xc3\xaentr-un Beit Midrash, va g\xc4\x83si evrei care \xc3\xaenva\xc8\x9b\xc4\x83 exact aceea\xc8\x99i pagin\xc4\x83 peste care s-a aplecat \xc8\x99i el si li se va al\xc4\x83tura cu bucurie, \xc8\x99i va dezbate cu cei de fa\xc8\x9b\xc4\x83 \xc3\xaentreb\xc4\x83ri \xc8\x99i r\xc4\x83spunsuri \xc3\xaen jurul ei. iar numele Celui de sus va fi sfin\xc8\x9bit \xc8\x99i pream\xc4\x83rit\xe2\x80\x9d. Primul ciclu de citire a paginii zilei din Talmudul babilonean a \xc3\xaenceput \xc3\xaen noaptea de Anul Nou 5684, dar multi nu au \xc3\xaendr\xc4\x83znit s\xc4\x83 se al\xc4\x83ture ini\xc8\x9biativei p\xc3\xa2n\xc4\x83 ce nu au primit apelul \xc3\xaencurajator al rabinului din Gur. De atunci s-a r\xc4\x83sp\xc3\xa2ndit obiceiul \xc3\xaen \xc3\xaentreaga lume evreiasc\xc4\x83 practicant\xc4\x83 p\xc3\xa2n\xc4\x83 \xc3\xaen zilele noastre.\n_START_SECTION_\nPiotrkow \xc8\x99i Lublin\n_START_PARAGRAPH_\n\xc3\x8en 1924 rabinul Shapira a fost numit rabin al ora\xc8\x99ului Piotrkow. Acolo el a editat cartea sa de response rabinice Or Hameir, care contine \xc8\x99i schimburi de scrisori \xc3\xaen domeniul legii religioase iudaice \xc3\xaentre el \xc8\x99i renumi\xc8\x9bi rabini ai epocii, ca Hafetz Haim, rabinul Meir Arik, admorul din Ostrovce \xc8\x99i al\xc8\x9bii. \xc3\x8entr-una din preumbl\xc4\x83rile sale prin ora\xc8\x99ul Lublin pe strada Lowertowska 57, rabinului i-a venit ideea de a-\xc8\x99i \xc3\xaemplini vechiul vis de a \xc3\xaen\xc4\x83l\xc8\x9ba aici o ie\xc8\x99iv\xc4\x83 nou\xc4\x83. Proprietarul terenului viran \xc3\xaentins pe care \xc3\xael z\xc4\x83rise, care era unul din frunta\xc8\x99ii ora\xc8\x99ulului, un evreu pe nume Shmuel Eichenbaum, a consim\xc8\x9bit s\xc4\x83-i ofere terenul gratuit. In acel loc a luat fiin\xc8\x9b\xc4\x83 ie\xc8\x99iva \xe2\x80\x9eHahmei Lublin\xe2\x80\x9d (\xc3\x8entelep\xc8\x9bii Lublinului). \xc8\x9ain\xc3\xa2nd minte condi\xc8\x9biile foarte precare \xc3\xaen care tr\xc4\x83iau elevii de ie\xc8\x99iva din vremea sa, lipsi\xc8\x9bi de condi\xc8\x9bii omene\xc8\x99ti de cazare, m\xc3\xa2ncare \xc8\x99i \xc3\xaenc\xc4\x83lzire, \xc8\x99i care trebuiau sa apeleze la bun\xc4\x83voin\xc8\x9ba locuitorilor, rabinul a hot\xc4\x83r\xc3\xa2t ca ie\xc8\x99iva pe care o va \xc3\xaenfiin\xc8\x9ba nu va accepta acest sacrilegiu, ci va oferi toate condi\xc8\x9biile necesare pentru un trai decent \xc3\xaen anii de \xc3\xaenv\xc4\x83\xc8\x9b\xc4\x83tur\xc4\x83. Inaugurarea pietrei de temelie a cl\xc4\x83dirii a avut loc de s\xc4\x83rb\xc4\x83toarea de Lag Baomer 1924 \xc3\xaen prezen\xc8\x9ba admorilor din Czortkow \xc8\x99i din Gur. Apoi rabinul a plecat in Statele Unite si Canada \xc3\xaen scopul de a aduna dona\xc8\x9bii pentru \xc3\xaentemeierea ie\xc8\x99ivei. De asemenea el a cutreierat prin numeroase ie\xc8\x99ive in lungul \xc8\x99i \xc3\xaen latul Poloniei \xc8\x99i Lituaniei pentru a \xc3\xaenv\xc4\x83\xc8\x9ba modurile de organizare a invatamantului \xc8\x99i a concepe un program de studii adecvat. Iesiva Hahmey Lublin s-a deschis \xc3\xaen anul 1930 \xc3\xaen 24-25 iunie, \xc3\xaen prezen\xc8\x9ba a 20,000 de evrei veni\xc8\x9bi din toate col\xc8\x9burile Poloniei. Odat\xc4\x83 cu aceasta, rabinul Shapira s-a mutat la Lublin devenind rabinul ora\xc8\x99ului._NEWLINE_Rabinul Yehuda Meir Shapira a murit la 45 ani \xc3\xaen 1933, de tifos, la Lodz, \xc3\xaen vreme ce se afla acolo pentru a negocia cu comunitatea evreiasc\xc4\x83 ortodox\xc4\x83 din ora\xc8\x99 asupra angaj\xc4\x83rii sale acolo \xc3\xaen schimbul acoperirii datoriilor ie\xc8\x99ivei din Lublin. El \xc8\x99i so\xc8\x9bia sa nu au avut copii. A fost \xc3\xaenmorm\xc3\xa2ntat la Lublin. Cimitirul evreiesc a fost distrus \xc3\xaen mare parte de c\xc4\x83tre nazi\xc8\x99ti la sf\xc3\xa2r\xc8\x99itul celui de al Doilea R\xc4\x83zboi mondial, dar morm\xc3\xa2ntul s\xc4\x83u a fost g\xc4\x83sit intact. Ie\xc8\x99iva sa, \xc3\xaenchis\xc4\x83 de nazi\xc8\x99ti, \xc8\x99i a c\xc4\x83rei bibliotec\xc4\x83 de 20,000 volume a fost incendiat\xc4\x83 de ei \xc3\xaen public \xc3\xaen acompaniament de fanfar\xc4\x83, a fost redat\xc4\x83 micii comunit\xc4\x83tii evreie\xc8\x99ti suprvie\xc8\x9buitoare \xc3\xaen anul 2004. \xc3\x8en ora\xc8\x99ul Bnei Brak din Israel, un discipol al ie\xc8\x99ivei rabinului Shapira, rabinul Shmuel Halevi Wosner a \xc3\xaenfiin\xc8\x9bat o ie\xc8\x99iv\xc4\x83 cu acela\xc8\x99 nume.\n_START_SECTION_\nSistemul s\xc4\x83u de predare\n_START_PARAGRAPH_\nRabinul Shapira era un admirator al lui Maiominide. \xc3\x8en plus el a dat o mare \xc3\xaensemnatate \xc3\xaenv\xc4\x83\xc8\x9b\xc4\x83rii p\xc4\x83r\xc8\x9bii din Talmud consacrate cultului \xc3\xaen Templul din Ierusalim.(Seder Kodashim). Ie\xc8\x99iva pe care a \xc3\xaenfiin\xc8\x9bat-o avea menirea in de a cre\xc8\x99te noi genera\xc8\x9bii de rabini, ordona\xc8\x9bi, siguri pe ei, erudi\xc8\x9bi \xc3\xaen Talmud \xc8\x99i Halaha. Rabinul Shmuel din Zlychow, care era supraveghetorul alimenta\xc8\x9biei rituale \xc3\xaen ie\xc8\x99iv\xc4\x83, nu era de acord cu sistemul introdus de rabinul Shapira, consider\xc3\xa2nd c\xc4\x83 nu se accentua destul disciplina \xc3\xaenv\xc4\x83\xc8\x9b\xc4\x83turii \xc3\xaen sine \xc8\x99i c\xc4\x83 trebuia acordat un mai mare loc literaturii religioase hasidice.'